

Klosing blong Pandemic Event visa

Tekem not se [Temporary Activity visa (subclass 408) Australian Government endorsed events (COVID-19 Pandemic Event)](https://immi.homeaffairs.gov.au/visas/getting-a-visa/visa-listing/temporary-activity-408/australian-government-endorsed-events-covid-19)— Pandemic Event visa— hemi stap kam long en blong hem.

Stat long 2 Septemba long 2023, Pandemic Event visa bae hemi aveilobol nomo long olgeta we oli gat kaen visa ia finis. Sapos yu gat wan Pandemic Event visa, maet yu save kontinu blong karem visa ia bakegen afta long 2 Septemba long 2023 kasem taem we oli jes endem gud visa ia long 1 Februari long 2024.

Ol narafala pipol we oli gat ol difren kaen visa, olgeta i nomo save karem Pandemic Event visa stat long 2 Septemba 2023 i go.

Folem proses blong klosem visa ia:

* Evri aplikesen blong visa we man i putum long deit ia 2 Septemba 2023 o afta long deit ia, sapos oli apruvum visa, bae man i save stap long Ostrelia kasem 6 manis nomo.
* Evri aplikesen blong visa we man i putum long deit ia 2 Septemba 2023 o afta long deit ia bae i mas pem wan fi we oli kolem Visa Application Charge (VAC) blong amaon ia AUD405.00.
* Bae oli klosem Pandemic Event Visa long eni niufala aplikesen stat long 1 Februari 2024.
* Long taem we man i aplae from visa ia hemi mas gat wan Pandemic event visa finis we bae hemi ekspaea bifo 28 dei bakegen. Oli jenisim taem ia we fastaem oli bin givim insaed long 90 dei blong aplae bakegen.
* Eni aplikesen we man i putum bifo long deit ia 2 Septemba 2023, sapos oli apruvum visa, bae hemi save stap long Ostrelia blong 12 manis (o blong 2 yia blong olgeta we oli karem TGV).
* Pandemic Event visa blong yu bae hemi stap valid kasem taem hemi ekspaea o kasem taem yu karem wan narafala visa.

## From wanem nao oli stap klosem Pandemic Event visa?

Oli bin introdusim Pandemic Event visa long Epril 2020 blong letem ol temporeri maegren (man we i stap sottaem nomo blong mekem wan samting olsem wok) blong save stap long Ostrelia taem we boda i klos. Hemi bin help tu blong fulumap ol gap long leba wokfos long samfala sekta blong lokol ikonomi we oli bin gat nid.

Naoia we boda blong Ostrelia i open mo namba blong ol pipol we i karem temporeri visa i gobak long ol level olsem bifo long COVID i minim se oli nomo nidim Pandemic Event visa ia.

Blong klosem Pandemic Event visa bae hemi help blong stretem maegresen sistem blong oli manejem gud mo monitarem ol difren visa mo muvmen blong ol temporeri maegren we oli kam insaed mo oli go aotsaed long Ostrelia.

Bae hemi help blong mekem sua se ol man i stap aplae long stret visa we oli nidim folem risen blong travel mo taem blong olgeta long Ostrelia.

Blong klosem visa ia bae hemi leftemap visa sistem blong i stap mekem stret wok. Fulap emploia oli bin yusum visa ia blong no mekem wok blong sponsasip, mo bigfala namba blong ol maegren oli kam long Ostrelia wetem tingting blong aplae from visa ia hariap. Hemi bin hapen plante long edukesen sekta long saed blong Inglis langwis from se i gat plante intanasonel studen we oli kanselem enrolmen blong olgeta long ol kos ia stret afta we oli araev.

## Ol Nekis step blong ol pipol we oli gat visa ia blong yumi redi blong oli klosem

Sapos yu gat wan Pandemic Event visa, naoia hemi kam long taem blong yu mas stretem visa blong yu mo aplae long wan visa we i mitim risen blong yu blong stap long Ostrelia o sapos no, yu mas mekem ol arenjmen blong yu aot long Ostrelia.

Yu save yusum VEVO (Visa Entitlement Verification Online) blong jekem ol diteil abaot visa blong yu, inkludum deit we bae hemi ekspaea. Go long [www.homeaffairs.gov.au/vevo](http://www.homeaffairs.gov.au/vevo).

Bae yu save aplae from wan narafala Pandemic Event visa afta long 2 Septemba 2023, kasem taem we oli klosem gud long 1 Februari 2024 - hemia i posibol nomo sapos yu gat wan Pandemic Event visa finis mo bae hemi ekspaea bifo 28 dei bakegen.

Yu mas mekem sua se yu folem loa sapos yu wantem stap long Ostrelia. Sapos yu brekem loa bae hemi save afektem yu long fiuja blong visitim Ostrelia bakegen.

Sapos yu stap wari from se visa blong yu klosap bae hemi ekspaea o hemi ekspaea finis, bae Status Resolution Service blong Dipatmen i save helpem yu. Yu mas kontaktem olgeta hariap tru long onlaen websaet ia [www.homeaffairs.gov.au/csrs](http://www.homeaffairs.gov.au/csrs) o tru long fon long 131 881 (Mandei kasem Fraedei long 9 am - 5 pm).

## Ol Nekis step blong ol emploia blong redi blong oli klosem visa ia

Ol emploia blong ol wokman we oli gat wan Pandemic Event visa oli sud jekem plan blong wokman blong olgeta sapos oli stap plan blong karem wan narafala visa o bae oli aot long Ostrelia.

Naoia oli givim taem bifo oli klosem gud visa ia, i minim se ol emploia we oli gat wokman we i gat visa ia bae oli gat moa taem blong lukaotem ol niufala wokman.

Hemi risponsibiliti blong emploia blong mekem sua se ol wokman blong olgeta we oli kam ovasis oli gat wan stret visa, sapos no bae oli save fesem wan bigfala faen.

Oli enkarajem ol emploia blong yusum [Visa Entitlement Verification Online (VEVO) system](https://immi.homeaffairs.gov.au/visas/already-have-a-visa/check-visa-details-and-conditions/check-conditions-online) ([www.homeaffairs.gov.au/vevo](http://www.homeaffairs.gov.au/vevo)) blong jekem ol visa kondisen mo sapos visa hemi valid blong wanwan wokman we i nogat sitisensip blong Ostrelia. Bae oli mas karem pemisen blong ol wokman blong olgeta fastaem bifo oli jekem.

## Moa infomesen

Blong kasem moa infomesen abaotem Pandemic Event visa o narafala visa opsen we i gat long Ostrelia, go long: www.homeaffairs.gov.au

**Jekem ol diteil blong visa**: www.homeaffairs.gov.au/VEVO